**Senegal** on monikielinen maa, ja siellä puhutaan noin 39 eri kieltä. Maan virallinen kieli on siirtomaa-ajalta periytyvä ranska, mutta laajimmin käytetty kieli on atlantinkongolaisiin kieliin kuuluva wolof.

Vuonna 2013 Senegalin lukutaitoisuus oli 42,4 prosenttia, ja lukutaito oli selvästi harvinaisempaa naisilla (35,7 prosenttia) kuin miehillä (49,3 prosenttia).

Virallinen kieli ranska
-----------------------

Ranskan kieli tuli Senegalissa käyttöön siirtomaa-aikana. Nykyisin se on Senegalin ainoa virallinen kieli ja korkeakoulujen, parlamentin ja tuomioistuinten kieli, vaikka vain kymmenen prosenttia väestöstä puhuu sitä sujuvasti. Kaikkiaan ranskaa osaa jollain tasolla eri arvioiden mukaan 21–40 prosenttia senegalilaisista.

Viime aikoina ranskan kielen aseman Senegalissa on havaittu heikentyneen wolofin hyväksi.

Kansalliset kielet
------------------

Senegalin kansallisiksi kieliksi on määritelty wolof, pular, mandinka, serer ja diola sekä jola-fonyi, mistä ei kuitenkaan ole käytännön hyötyä maan ei-ranskankieliselle väestölle, sillä kaikki viralliset prosessit tapahtuvat edelleen ranskaksi. Kansalliskielten lisäksi 14 muuta kieltä on kodifioitu siten, että ne soveltuisivat koulutukseen ja virallisiin yhteyksiin, mutta niiden käyttö on toistaiseksi rajoittunut vain yksittäisiin kokeiluihin. Yleisimmin puhuttu äidinkieli on wolof (50 prosenttia väestöstä), jota seuraavat 25 prosentin puhuma pular ja 11 prosentin puhuma serer. Wolofia käytetään ranskan rinnalla muun muassa kaupunkien puhekielenä ja radiolähetyksissä.

Wolof
-----

Senegalin yleisimmin puhuttu kieli ja todellinen *lingua franca* on ranskan sijaan wolof, joka yhdistetään Senegaliin niin vahvasti, että muissa Afrikan maissa sanat "senegalilainen" ja "wolof" käsitetään synonyymeiksi. Wolofia ymmärtää jopa 95 prosenttia maan väestöstä, ja perustuslaki käännettiin ensimmäistä kertaa virallisesti sille vuonna 2010. Kieltä käytetään yleisesti myös naapurimaa Gambiassa, ja se on sukua Senegalin kahdelle muulle suurelle kielelle pularille ja sererille. Wolof on myös pääkaupunki Dakarin tärkein kieli.

Muut kielet
-----------

Ranskan ja kuuden kansalliskielen ohella Senegalissa puhuttavia kieliä ovat muun muassa arabian kielen murre hassaniyya, jalunka, yleiskieli n’ko, saafi-saafi, soninke, susu ja khasonka. Casamancessa puhutaan paikoin portugaliin perustuvaa kreolikieltä, jolla on tärkeä merkitys alueen kansalliselle indentiteetille, ja maassa asuvat kapverdeläiset puhuvat omaa, niin ikään portugaliin perustuvaa kapverdenkreoliaan. Maahanmuuttajakieliä ovat bambara, kapverdenkreoli, krio, moore, portugali ja vietnam, minkä lisäksi englantia opetetaan vieraana kielenä kouluissa.

Yhtäkään viittomakieltä ei ole tunnustettu Senegalissa virallisesti; vuonna 2008 julkaistun tutkimuksen mukaan vähemmistö senegalilaisista kuuroista käyttää amerikkalaista viittomakieltä, jonka yksityinen kuurojen koulu on ottanut käyttöön, tai sen muunnosta ranskankielisen Afrikan viittomakieltä. Mbourin kaupungissa käytetään paikallista alkuperäisviittomakieltä, Mbourin viittomakieltä.

Lähteet
-------

1. 1 2 3 4 5  Demokratie und Sprachenpolitik *kas.de*. Viitattu 14.1.2023. (saksaksi)
2. 1 2  A Língua Portuguesa no Senegal *instituto-camoes.pt*.  Arkistoitu 4.3.2016. Viitattu 14.1.2023. (portugaliksi)
3. ↑  Encyclopaedia Britannica: Senegal *britannica.com*. Viitattu 14.1.2023. (englanniksi)
4. 1 2 3  Translators without borders: Language data for Senegal *translatorswithoutborders.org*. Viitattu 14.1.2023. (englanniksi)
5. ↑  Estimation du nombre de francophones dans le monde *20mars.francophonie.org*.  Arkistoitu 20.1.2010. Viitattu 14.1.2023. (ranskaksi)
6. 1 2  Le Sénégal est-il encore un pays francophone? *slateafrique.com*. Viitattu 14.1.2023. (ranskaksi)
7. ↑  Encyclopaedia Britannica: Wolof language *britannica.com*. Viitattu 14.1.2023. (englanniksi)
8. ↑  Ethnologue Languages of the world: *ethnologue.com*. Viitattu 14.1.2023. (englanniksi)
9. ↑  Young Senegalese Turn to English *learningenglish.voanews.com*. Viitattu 14.1.2023. (englanniksi)
10. ↑  The Status of English and Other Languages in Senegal *thewarwickeltezine.wordpress.com*. Viitattu 14.1.2023. (englanniksi)
11. ↑  African Sign Languages Resource Center: Republic of Senegal *africansignlanguagesresourcecenter.com*. Viitattu 14.1.2023. (englanniksi)
12. ↑  African Sign Languages: Countries/Pays *africansignlanguages.org*. Viitattu 14.1.2023. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Afrikan kielet maittain |
| --- |
|  |
| Valtiot | 
* Algeria
* Angola
* Benin
* Botswana
* Burkina Faso
* Burundi
* Djibouti
* Egypti
* Eritrea
* Etelä-Afrikka
* Etelä-Sudan
* Etiopia
* Gabon
* Gambia
* Ghana
* Guinea
* Guinea-Bissau
* Kamerun
* Kap Verde
* Kenia
* Keski-Afrikan tasavalta
* Komorit
* Kongon demokraattinen tasavalta
* Kongon tasavalta
* Lesotho
* Liberia
* Libya
* Madagaskar
* Malawi
* Mali
* Marokko
* Mauritania
* Mauritius
* Mosambik
* Namibia
* Niger
* Nigeria
* Norsunluurannikko
* Päiväntasaajan Guinea
* Ruanda
* Sambia
* São Tomé ja Príncipe
* Senegal
* Seychellit
* Sierra Leone
* Somalia
* Sudan
* Swazimaa
* Tansania
* Togo
* Tšad
* Tunisia
* Uganda
* Zimbabwe

 |
|  |
| Muut alueet | 
* Länsi-Sahara
* Somalimaa

 |

 |